Tomuski järve ääres ma sel korral põnevaid uudisliike ei avastanud, ka kakslaik-kiile ei hakanud silma. Küll jagus siiagi päris palju hiilgekiile, rääkimata liidrikest. Leidsin, et pole ammu külastanud veevärgi ala, nii hülgasingi selleks korraks Tomuski ja seadsin taaskord sammud Tallinnasse suunduvale raudteele. Sellega külgnevast kontpuutihnikust leidsin tänavuse esimese pargi-tähnikvaksiku  (Calopsilos sylvata) - linnuväljaheidet teeskleva liblika, kes on oma maskeeringule lootes erakordselt julge.